Bertel Haarder (V), 2011-04-07:
Sammen med satspuljepartierne har regeringen i de senere år sat massivt ind for at sikre flere og bedre behandlingstilbud tilpasset de enkelte stofmisbrugeres behov.
Vi oplever for tiden en ændring i misbrugsmønstrene.
Færre og færre misbruger heroin, mens kokain og lignende stoffer vinder større udbredelse.
Det stiller nye krav til behandlingsindsatsen.
Vi skal reagere på de nye tendenser, men vi må ikke glemme det traditionelle misbrug af især heroin, der fører til de fleste dødsfald og alvorlige skader.
Indsatsen over for stofmisbrugerne har udviklet sig væsentligt de seneste år, og der er taget en række skridt for at give den såkaldte substitutionsbehandling et kvalitetsløft.
Der er givet mulighed for behandling med lægeordineret heroin.
Det er forventningen, at det vil bidrage til en reduktion af illegalt misbrug og risikoadfærd og til en forbedring af psykiske og fysiske helbredsfunktioner samt sociale færdigheder blandt misbrugerne.
De første tre af i alt fem heroinklinikker var klar til at tage patienter ind i april sidste år, mens de to sidste først bliver etableret her ved årsskiftet.
I sidste måned var i alt ca. 100 misbrugere i behandling.
Det svarer til, hvad vi forventede, inden behandlingen startede, og vi forventer fortsat, at der, når tilbuddet er fuldt indkørt i alle fem klinikker, vil være omkring 280 misbrugere i behandling.
Heroinbehandling er en højt specialiseret sundhedsfaglig behandling, som Sundhedsstyrelsen har fastsat meget udførlige retningslinjer for, og som kun særligt godkendte læger må varetage.
Det, der giver adgang til heroinbehandling, er et fortsat intravenøst misbrug.
Den ordinerede heroin kan alene indtages i injicerbar form, og det vil sige, at behandlingen tager sigte på de misbrugere, som fixer heroinen.
I beslutningsforslagets første punkt opfordres regeringen til at udvide ordningen til også at omfatte rygeheroin.
Det er et klart sundhedsfagligt spørgsmål, som der findes et klart svar på.
Sundhedsstyrelsen mener på nuværende tidspunkt ikke, at det videnskabelige grundlag og de praktiske erfaringer med anvendelse af rygeheroin er tilstrækkelige til at anvende den administrationsform.
Rygning af heroin rejser problemer både i forhold til arbejdsmiljøbehandling og helbred.
Med hensyn til arbejdsmiljø er der jo et personale at tage hensyn til.
Det kan måske til en vis grad klares med udsugning osv., sådan som man har gjort det i Holland, der som det eneste sted har indført en adgang til at ryge heroinen.
Det er nemlig ikke lige let at dosere rygeheroinen, så stofmisbrugeren får den ønskede mængde.
Det er betydelig lettere med den injicerbare heroin.
Hertil kommer så de helbredsmæssige problemer.
Selv om der ikke findes data for det, vurderer Sundhedsstyrelsen, at rygning af heroin indebærer risiko for betydelige og måske endda kræftfremkaldende skader i luftvejene.
Regeringen er derfor indtil videre ikke indstillet på at udvide ordningen til også at omfatte rygeheroin.
Men Sundhedsstyrelsen iværksætter en undersøgelse af eventuelle mulighed for at udvide heroinbehandlingen med andre administrationsformer end injektion, herunder brug af rygeheroin eller heroin i tabletform.
Det vil forudsætte indhentning af den nyeste forskningsbaserede viden og de seneste internationale erfaringer.
Sundhedsstyrelsen vil inddrage både Lægemiddelstyrelsen og de behandlingsansvarlige overlæger fra de fem heroinklinikker.
Regeringen vil afvente resultatet af Sundhedsstyrelsens undersøgelse.
Så er der det andet punkt i beslutningsforslaget, hvor regeringen opfordres til at gennemføre en udredning af fordele og ulemper ved en ordning, hvor det bliver muligt at tage heroinen med hjem til selvadministration i form af de såkaldte tag hjem-doser.
Det vil jeg gerne advare imod.
Som ordningen er i dag, skal stofmisbrugeren møde op to gange dagligt og indtage heroinen overvåget i klinikken.
Netop kravet om fremmøde to gange dagligt er et af hovedpunkterne i ordningen, for det er ikke heroinen, der i sig selv hjælper misbrugerne, men derimod de sociale og sundhedsfaglige tilbud, som misbrugerne får i intensiv grad, når de skal møde op to gange dagligt for at få heroinen.
Baggrunden for fremmødekravet er naturligvis også at undgå risikoen for videresalg på gadeplan.
Den risiko vil blive væsentlig forøget, hvis der åbnes for tag hjem-doser af heroin.
Efter regeringens opfattelse er der her tale om kardinalpunkter i vores ordning med heroinordination, så regeringen ser ikke noget grundlag for at iværksætte en udredning af muligheden for at ordinere heroin til selvadministration i form af tag hjem-doser, og mig bekendt er der heller ikke udenlandske erfaringer at trække på.